Pakuotės lapelis: informacija vartotojui

UPSARIN C 330 mg/200 mg šnypščiosios tabletės
acetilsalicilo rūgštis / askorbo rūgštis

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
· Neišmeskite šio lapelio, nes vėl gali prireikti jį perskaityti. 
· Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. 
· Jeigu per 3 dienas Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?
1.	Kas yra UPSARIN C ir kam jis vartojamas
2.	Kas žinotina prieš vartojant UPSARIN C
3.	Kaip vartoti UPSARIN C
4.	Galimas šalutinis poveikis
5.	Kaip laikyti UPSARIN C
6.	Pakuotės turinys ir kita informacija


1.	Kas yra UPSARIN C ir kam jis vartojamas

UPSARIN C yra vaistas, kuris malšina skausmą, mažina karščiavimą ir uždegimą. Šio vaisto sudėtyje yra acetilsalicilo rūgšties ir askorbo rūgšties.

Šis vaistas vartojamas malšinti silpnam arba vidutinio stiprumo skausmui ir (arba) mažinti karščiavimui.

Jeigu per 3 dienas Jūsų savijauta nepagerėjo arba net pablogėjo, kreipkitės į gydytoją.


2.	Kas žinotina prieš vartojant UPSARIN C 

UPSARIN C vartoti draudžiama:
· jeigu yra alergija acetilsalicilo rūgščiai, askorbo rūgščiai, kitiems salicilatams arba bet kuriai pagalbinei šio vaisto medžiagai (jos išvardytos 6 skyriuje);
· jeigu acetilsalicilo rūgštis, kiti salicilatai arba nesteroidiniai vaistai nuo uždegimo (pvz., ibuprofenas arba diklofenakas) anksčiau buvo sukėlę astmos (dusulio) priepuolį;
· jeigu Jūs sergate skrandžio arba dvylikapirštės žarnos opalige;
· jeigu Jūs sergate sunkia kepenų liga;
· jeigu Jūs sergate sunkia inkstų liga;
· jeigu Jūs sergate sunkia širdies liga; 
· paskutinius 4 nėštumo mėnesius, negalima vartoti daugiau kaip 100 mg per parą;
· jeigu inkstuose yra akmenų (negalima vartoti daugiau kaip 1 g vitamino C per parą);

· JEIGU VARTOJATE DIDESNĘ KAIP 20 MG PER SAVAITĘ METOTREKSATO DOZĘ – negalima vartoti kartu su didele acetilsalicilo rūgšties doze (≥ 1 g vienu kartu arba ≥ 3 g per parą) uždegimui slopinti (reumatinei ligai gydyti) arba ≥ 500 mg vienu kartu ir < 3 g per parą karščiavimui mažinti ar skausmui malšinti (žr. skyrių „Kiti vaistai ir UPSARIN C“);
· kartu su geriamaisiais antikoaguliantais, jeigu Jums buvo pasireiškusi skrandžio ar dvylikapirštės žarnos opa – negalima vartoti kartu su didele acetilsalicilo rūgšties doze (≥ 1 g vienu kartu arba ≥ 3 g per parą) uždegimui slopinti (reumatinei ligai gydyti) arba ≥ 500 mg vienu kartu ir < 3 g per parą karščiavimui mažinti ar skausmui malšinti (žr. skyrių „Kiti vaistai ir UPSARIN C“);
· jeigu pacientas serga kraujavimu pasireiškiančia liga arba jam yra kraujavimo rizika;
· acetilsalicilo rūgšties nerekomenduojama vartoti karščiavimui mažinti ir virusinėms infekcijoms (įskaitant vėjaraupius ir gripą) gydyti vaikams iki 16 metų, nes gali pasireikšti Rėjaus (Reye) sindromas (jam būdingi nuolatinis vėmimas, sutrikusi kepenų funkcija, encefalopatija ir koma).

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti UPSARIN C:
· jeigu skaudą galvą, nors ilgai vartojate dideles vaistų nuo skausmo dozes;
· jeigu Jūs anksčiau sirgote skrandžio ar dvylikapirštės žarnos opa, skrandžio uždegimu arba buvo kraujavimas iš virškinimo trakto;
· jeigu sutrikusi Jūsų inkstų, kepenų arba širdies veikla;
· jeigu Jūs sergate astma arba alergija (šio vaisto nerekomenduojama vartoti sergant astma ar jei yra bėrimas (dilgėlinis), susijęs su nesteroidiniais vaistais nuo uždegimo arba acetilsalicilo rūgštimi.);
· jeigu Jūsų mėnesinės yra gausios, kraujuoja iš gimdos ne mėnesinių metu arba jeigu į gimdą įdėta spiralė;
· jeigu Jūs sergate podagra;
· jeigu sergate arba anksčiau sirgote šlapimo takų akmenlige;
· jeigu Jūs esate senyvo amžiaus arba Jums yra dehidratacija;
· jeigu Jūsų kūno svoris yra mažas.

UPSARIN C didina kraujavimo riziką. Baigus vartoti šį vaistą, ji išlieka padidėjusi dar kelias dienas. Atsiradus kraujavimui iš virškinimo trakto UPSARIN C vartijomo metu, vaisto vartojimą reikia nutraukti. Jei numatoma operacija (net nedidelė), apie šio vaisto vartojimą pasakykite gydytojui ar odontologui.

Vaikams ir paaugliams
Vaikams ir paaugliams iki 16 metų šio vaisto vartoti negalima.
330 mg tabletės netinka vaikams, sveriantiems mažiau nei 20 kg (jiems yra tinkamesnių stiprumų). Vaikams, kurie, turėdami virusinių infekcijų (ypač vėjaraupių ar panašių į gripą) požymių, vartojo acetilsalicilo rūgšties, labai retais atvejais užfiksuotas gyvybei pavojingas Rėjaus (Reye) sindromas. Dėl to tokiais atvejais vaikams acetilsalicilo rūgšties galima vartoti tik gydytojui patarus, kai kitos priemonės nepadeda. Jei prasideda nuolatinis vėmimas, sutrinka sąmonė arba pasireiškia nenormalus elgesys, acetilsalicilo rūgšties vartojimą reikia nutraukti.

Kiti vaistai ir UPSARIN C
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. Tai ypač svarbu, jeigu vartojate:
· kraują skystinančių vaistų, pvz., varfarino, heparino arba enoksaparino;
· metotreksato (sąnarių uždegimui arba vėžiui gydyti);
· nesteroidinių vaistų nuo uždegimo, pvz., diklofenako arba ibuprofeno;
· trombocitų funkciją slopinančių vaistų, pvz., klopidogrelio, tiklopidino, abciksimabo, epoprostenolo, eptifibatido, iloprosto arba trometamolo (dažniausiai jie vartojami širdies ligoms gydyti);
· šlapimo rūgšties išskyrimą skatinančių vaistų, pvz., probenecido arba benzbromarono;
· vaistų nuo cukrinio diabeto, pvz., insulino arba chlorpropamido;
· diuretikų (šlapimo išskyrimą didinančių vaistų), pvz., hidrochlorotiazido, furosemido arba torasemido;
· angiotenziną konvertuojančio fermento inhibitorių, pvz., kaptoprilio, enalaprilio arba ramiprilio (hipertenzijai arba širdies nepakankamumui gydyti);
· angiotenzino‑II receptorius blokuojančių vaistų (nuo hipertenzijos arba širdies nepakankamumo), pvz., losartano arba valsartano;
· virškinimo traktą vietiškai veikiančių vaistų: neutralizuojančių skrandžio rūgštį (pvz., magnio hidroksido, kalcio karbonato) arba aktyvintosios anglies;
· antinksčių žievės hormonų (gliukokortikoidų), pvz., prednizolono arba deksametazono;
· tam tikrų vaistų nuo depresijos, pvz., citalopramo, escitalopramo, fluoksetino, fluvoksamino, paroksetino, sertralino;
· tenofoviro;
· pemetreksedo (vėžiui gydyti).

Be to, kartu su UPSARIN C negalima vartoti kitų vaistų, kurių sudėtyje yra acetilsalicilo rūgšties.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš vartodama šį vaistą pasitarkite su gydytoju arba vaistininku. 

Pirmųjų penkių nėštumo mėnesių laikotarpiu gydytojas gali, jei reikia, skirti šio vaisto. Nuo šeštojo nėštumo mėnesio jo vartoti negalima, kadangi gali pasireikšti sunkus šalutinis poveikis vaisiui, ypač jo kraujagyslėms ir inkstams (net išnešiotam vaisiui nuo vienos dozės).

Acetilsalicilo rūgšties išskiriama su moters pienu, todėl žindymo laikotarpiu šio vaisto vartoti draudžiama.

Vairavimas ir mechanizmų valdymas
Gebėjimo vairuoti ir valdyti mechanizmus UPSARIN C neveikia.

Svarbi informacija apie kai kurias pagalbines UPSARIN C medžiagas
UPSARIN C šnypščiojoje tabletėje yra natrio ir natrio benzoato.
Vienoje šio vaisto šnypščiojoje tabletėje yra 485 mg natrio – pagrindinės valgomosios druskos sudedamosios dalies (šis kiekis atitinka 24,3 % didžiausios rekomenduojamos natrio paros normos suaugusiam žmogui). Jeigu Jums reikia ilgai vartoti UPSARIN C šnypščiąsias tabletes, apie tai pasakykite gydytojui arba vaistininkui, ypač jei ribojamas natrio (druskos) kiekis Jūsų maiste. Upsarin C šnypščiosiose tabletėse yra daug natrio.

Šio vaisto vienoje šnypščiojoje tabletėje yra 48 mg natrio benzoato (E211).


3.	Kaip vartoti UPSARIN C

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Suaugusiesiems ir paaugliams nuo 16 metų
Rekomenduojama vienkartinė dozė suaugusiems žmonėms ir paaugliams nuo 16 metų yra 1-2 tabletės. Ją galima gerti pagal poreikį, bet ne dažniau kaip kas 4 val. ir ne daugiau kaip 9 tabletės per parą (3g acetilsalicilio rūgšties).

Senyviems pacientams
Rekomenduojama vienkartinė dozė senyviems žmonėms taip pat yra 1-2 tabletės, tačiau jiems galima išgerti ne daugiau kaip 6 tabletės per parą (2g acetilsalicilio rūgšties).

Jeigu lengvai arba vidutiniškai sutrikusi inkstų funkcija, UPSARIN C reikia vartoti atsargiai ir ilgesniais intervalais. Jeigu ji sutrikusi sunkiai, šio vaisto vartoti negalima.

Jeigu lengvai arba vidutiniškai sutrikusi kepenų funkcija, UPSARIN C reikia vartoti atsargiai ir ilgesniais intervalais. Jeigu ji sutrikusi sunkiai, šio vaisto vartoti negalima.

Šnypščiąją tabletę visiškai ištirpinkite didelėje stiklinėje vandens nedelsdami išgerkite. Dėl nestipraus stimuliuojančio poveikio šį vaistą geriau gerti rytą arba dieną, o ne vakare.

Vartojimas vaikams ir paaugliams
Vaikams ir paaugliams iki 16 metų Upsarin C vartoti negalima.

Ką daryti pavartojus per didelę UPSARIN C dozę
Netyčia išgėrus per didelę dozę, būtina nedelsiant kreiptis į gydytoją. Acetilsalicilo rūgšties perdozavimo simptomai yra ūžimas ausyse, klausos susilpnėjimas ir galvos skausmas.

Pamiršus pavartoti UPSARIN C
Pamiršus išgerti šio vaisto, nerimauti nereikėtų. Negalima vartoti dvigubos dozės norint kompensuoti praleistą tabletę. 

Nustojus vartoti UPSARIN C
Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Nedelsdami nutraukite šio vaisto vartojimą ir kreipkitės į gydytoją, nes gali prireikti skubios pagalbos, jeigu pasireiškia:
· alerginė reakcija, pvz., odos išbėrimas, dilgėlinė, niežulys arba dusulys;
· angioneurozinė edema (vietinis audinių po oda ir gleivine patinimas atsirandant didelėms ruplėms);
· anafilaktoidinė reakcija (iš pradžių pasireiškia dilgėlinė, niežulys ir angioneurozinė edema, vėliau pavojingai sumažėja kraujospūdis ir sutrinka kvėpavimas);
· viduriavimas, nevirškinimas, vėmimas krauju arba juodos kaip degutas išmatos. Šie sutrikimai gali rodyti kraujavimą iš virškinimo trakto, kuris gali prasidėti anksčiau tokių sutrikimų nebuvus ir be įspėjančių signalų;
· pilvo skausmas (jis gali rodyti skrandžio arba dvylikapirštės žarnos opą arba jos prakiurimą);
· ūžimas ausyse, klausos susilpnėjimas, galvos svaigimas ar sukimasis, galvos skausmas (šių sutrikimų dažniausiai atsiranda perdozavus);
· nuolatinis vėmimas, elgesio arba sąmonės sutrikimų vaikui (jie gali rodyti pavojingą Rėjaus (Reye) sindromą).

Kitas šalutinis poveikis yra:
· kraujavimas, pvz., iš dantenų, nosies, nedidelės raudonos ar purpurinės dėmės odoje, pailgėjusi kraujavimo trukmė, kraujavimas į smegenis;
· mažakraujystė dėl geležies stokos;
· inkstų ar šlapimo takų sutrikimai, pvz., šlapimo akmenys, šlapimas gali įgauti raudonai rudą spalvą;
· edema, hipertenzija ir širdies nepakankamumas, susijęs su gydymu NVPNU.

Be to, asmenims, kurių organizme trūksta gliukozės 6-fosfato dehidrogenazės, didesnės kaip 3 g vitamino C dozės gali paskatinti raudonųjų kraujo kūnelių irimą.

Kitas šalutinis poveikis, kuris gali pasireikšti vaikams ir paaugliams
Vaikams ir paaugliams gali pasireikšti Rėjaus (Reye) sindromas (jam būdingas nuolatinis vėmimas, elgesio ir sąmonės sutrikimai, kepenų pažeidimas).

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti UPSARIN C

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 25 ºC temperatūroje.
Tablečių talpyklę laikyti sandarią, kad preparatas būtų apsaugotas nuo drėgmės.

Ant kartoninės dėžutės ir tablečių talpyklės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

UPSARIN C sudėtis 
· Veikliosios medžiagos yra acetilsalicilo rūgštis ir askorbo rūgštis. Kiekvienoje šnypščiojoje tabletėje yra 330 mg acetilsalicilo rūgšties ir 200 mg askorbo rūgšties.
· Pagalbinės medžiagos yra bevandenė citrinų rūgštis, natrio-vandenilio karbonatas, natrio benzoatas (E211) ir povidonas. 

UPSARIN C išvaizda ir kiekis pakuotėje
Šnypščioji apvali, balta tabletė, kurios diametras yra apie 23 mm ir centre yra vagelė.
Kartoninėje dėžutėje yra 1 arba 2 tablečių talpyklės po 10 šnypščiųjų tablečių.
Gali būti tiekiamos ne visų dydžių pakuotės.

Registruotojas ir gamintojas

Registruotojas
UPSA SAS
3, rue Joseph Monier
92500 Rueil-Malmaison
Prancūzija

Gamintojas
UPSA SAS
304, avenue du Docteur Jean Bru
47000 Agen
Prancūzija

arba

UPSA SAS
979, Avenue des Pyrénées
47520 Le Passage
Prancūzija

Jeigu apie šį vaistą norite sužinoti daugiau, kreipkitės į vietinį registruotojo atstovą.

UAB "Swixx Biopharma"
Bokšto 1-3, Vilnius LT-01126, Lietuva
Tel. +370 52 369140

Šis pakuotės lapelis paskutinį kartą peržiūrėtas 2025-03-13.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/

